Η **Ίλκε Βιλούντα** (*Ilke Wyludda*, γεννήθηκε 28 Μαρτίου 1969) είναι Γερμανίδα δισκοβόλος. Θεωρούμενη ως μία από τις κορυφαίες στην ιστορία του αγωνίσματος, ήταν χρυσή Ολυμπιονίκης το 1996 στην Ατλάντα, δύο φορές δεύτερη σε Παγκόσμια Πρωταθλήματα Στίβου, ενώ εξακολουθεί να κατέχει τη δεύτερη καλύτερη επίδοση όλων των εποχών.

Βιογραφία
---------

Γεννήθηκε στη Λειψία της Ανατολικής Γερμανίας και παρακολούθησε το αθλητικό σχολείο της Χάλλε από το 1981, που είχε αναπτύξει πολλαπλά αθλητικά τμήματα. Από νεαρή ηλικία έδειξε το ταλέντο της αναδεικνυόμενη Πρωταθλήτρια Ευρώπης Νεανίδων το 1985 στη Αθήνα, ενώ αγωνιζόμενη σε αυτή την ηλικιακή κατηγορία σημείωσε έντεκα ρεκόρ κόσμου στη δισκοβολία (και άλλα δύο στη σφαιροβολία). Στις 13 Σεπτεμβρίου 1988 σημείωσε επίδοση 74,40 μέτρα στο Βερολίνο, παγκόσμιο ρεκόρ στην ηλικιακή κατηγορία ως 20 ετών, επίδοση που παραμένει ακατάρριπτη.

Το 1989 είχε τις πρώτες επιτυχίες στην κατηγορία γυναικών αγωνιζόμενη αποκλειστικά ως δισκοβόλος: ήταν Κυπελλούχος Ευρώπης και Κόσμου με επιδόσεις 73,04 και 71,54 μέτρα αντίστοιχα. Μεταξύ 1989 και 1991 κατέγραψε 41 διαδοχικές νίκες έως ότου ηττήθηκε στο Παγκόσμιο Πρωτάθλημα Στίβου του 1991, όπου κατέλαβε τη δεύτερη θέση. Δεύτερη ήταν και στο Παγκόσμιο Πρωτάθλημα του 1995 στο Γκέτεμποργκ της Σουηδίας με επίδοση 67,20 μέτρων. Ήταν επίσης δύο φορές Πρωταθλήτρια Ευρώπης, το 1990 στο Σπλιτ και το 1994 στο Ελσίνκι. Η καλύτερη επίδοσή της, 74,56 μέτρα, σημειώθηκε στο Νέο Βραδεμβούργο (*Neubrandenburger*) στις 23 Ιουλίου 1989 και την κατατάσσει δεύτερη καλύτερη του αγωνίσματος όλων των εποχών, παραμένει δε ως παγκόσμιο ρεκόρ στην κατηγορία έως 23 ετών. Στην Ανατολική Γερμανία κέρδισε τον τίτλο της πρωταθλήτριας δύο φορές (1989 και 1990) και στην επανενωμένη Γερμανία πέντε τίτλους (κέρδισε τίτλους το 1991, 1992 και 1994–96). Οι επιδόσεις της μετά την ενοποίηση της Γερμανίας παρά την ακμή της ηλικίας της δεν ήταν αντίστοιχες με αυτές έως το 1990: μόνο το 1992 κατάφερε να ξεπεράσει τα 70 μέτρα, στις 6 Ιουνίου 1992 στη Σεβίλλη της Ισπανίας με 70,96 μέτρα. Παρά τις προσδοκίες για την κατάκτηση του χρυσού Ολυμπιακού μεταλλίου την ίδια χρονιά στη Βαρκελώνη κατετάγη μόλις ένατη. Αντίθετα στις 29 Ιουλίου 1996 στους Ολυμπιακούς Αγώνες της Ατλάντα έφτασε στην κορυφαία στιγμή της καριέρας της με βολή 69,66 μέτρων και την πρώτη θέση στο βάθρο των νικητών.

Ως αθλήτρια ξεχώριζε για την αυτοπεποίθησή της. Μπορούσε να κάνει 5-6 βολές με πλήρη δύναμη κατά τη διάρκεια της προθέρμανσης. Στη συνέχεια ξεκουράζονταν για ένα ημίωρο πριν την έναρξη του διαγωνισμού. Αυτή της η αυτοπεποίθηση συχνά καταρράκωνε το ηθικό των αντιπάλων της. Πολλαπλοί τραυματισμοί (ήδη τραυματισμένη στους Ολυμπιακούς Αγώνες του 1996) το 1997 χρειάστηκε να καθίσει σε αναπηρικό καρότσι για τέσσερις μήνες και υποβλήθηκε σε 15 χειρουργικές επεμβάσεις μέχρι το 2000, χρονιά που συμμετείχε στους Ολυμπιακούς Αγώνες του Σίδνεϊ και ακολουθήθηκαν από την πρόωρη αποχώρησή της. Το 2001 υπέστη νέο τραυματισμό στο πόδι από πτώση.

Το παιδικό της όνειρο ήταν να γίνει ιατρός, κάτι που δεν κατέστη δυνατό με την αθλητική της δραστηριότητα. Πάρ' αυτά, σπούδασε αθλητικές επιστήμες στο Γερμανικό Πανεπιστήμιο Φυσικής Πολιτισμού (DHFK) στη Λειψία και αποφοίτησε με δίπλωμα καθηγήτριας αγωνιστικών αθλημάτων. Εργάστηκε αρχικά ως φυσιοθεραπεύτρια και ακολούθησε άσκηση ιατρικής πρακτικής έως το 2010. Στις 9 Δεκεμβρίου του 2010 χρειάστηκε να ακρωτηριαστεί το δεξί της πόδι πάνω από το γόνατο λόγω σήψης. Έχασε το πόδι της αλλά επέστρεψε στον στίβο και άρχισε να συμμετέχει σε αγώνες παρα-αθλητισμού. Το 2012 εκπροσώπησε τη Γερμανία στους  Παραολυμπιακούς Αγώνες του Λονδίνου και έγινε η πρώτη Γερμανίδα αθλήτρια που εκπροσώπησε τη χώρα της σε Ολυμπιακούς και Παραολυμπιακούς Αγώνες. Το 2014, συμμετείχε στο Ευρωπαϊκό Πρωτάθλημα IPC στο Σουόνσι, παίρνοντας το χάλκινο μετάλλιο στη δισκοβολία F57 και το ασημένιο στη σφαιροβολία. Μια φλεγμονή στον ώμο εμπόδισε τη δεύτερη συμμετοχή της στους Παραολυμπιακούς Αγώνες το 2016 και μια μόλυνση στο γόνατο την ανάγκασε να τερματίσει τη δεύτερη καριέρα της στο τέλος του 2017.

Διακρίσεις
----------

* Ευρωπαϊκό Πρωτάθλημα Στίβου Κ-20 1985 (Σφαιροβολία) : 2η θέση (18,11 μέτρα)
* Ευρωπαϊκό Πρωτάθλημα Στίβου Κ-20 1985 : 1η (57,38)
* Παγκόσμιο Πρωτάθλημα Στίβου Κ-20 1986 : 1η (64,02)
* Ευρωπαϊκό Πρωτάθλημα Στίβου Κ-20 1987 : 1η (70,58)
* Ευρωπαϊκό Πρωτάθλημα Στίβου Κ-20 1987 : 1η (19,45)
* Παγκόσμιο Πρωτάθλημα Στίβου Κ-20 1988 : 1η (68,24)
* Ευρωπαϊκό Κύπελλο Στίβου 1989 : 1η (73,04)
* Παγκόσμιο Κύπελλο Στίβου 1989 : 1η (71,54)
* Ευρωπαϊκό Πρωτάθλημα Στίβου 1990 : 1η (68,46)
* Ευρωπαϊκό Κύπελλο Στίβου 1991 : 1η (68,82)
* Παγκόσμιο Πρωτάθλημα Στίβου 1991 : 2η (69,12)
* Παγκόσμιο Κύπελλο Στίβου 1992 : 2η (67,90)
* Ευρωπαϊκό Πρωτάθλημα Στίβου 1994 : 1η (68,72)
* Παγκόσμιο Κύπελλο Στίβου 1994 : 1η (65,30)
* Ευρωπαϊκό Κύπελλο Στίβου 1995 : 2η (66,04)
* Παγκόσμιο Πρωτάθλημα Στίβου 1995 : 2η (67,20)
* Ευρωπαϊκό Πρωτάθλημα Στίβου 1996 : 1η (65,66)
* Ολυμπιακοί Αγώνες 1996 : 1η (69,66)
* Ευρωπαϊκό Κύπελλο Στίβου 2000 : 1η (62,45)

Πηγή: World Athletics

Παραπομπές
----------

1. ↑  «Discus Throw Women: Best by athlete». Ανακτήθηκε στις 26 Αυγούστου 2022.
2. ↑  «Wyludda, Ilke». Ανακτήθηκε στις 3 Αυγούστου 2022.
3. ↑  «#18 Ilke Wyludda». Ανακτήθηκε στις 3 Αυγούστου 2022.
4. 1 2  «IOC : Ilke WYLUDDA». Αρχειοθετήθηκε από το πρωτότυπο στις 29 Ιουλίου 2022. Ανακτήθηκε στις 29 Ιουλίου 2022.
5. ↑  «World U20 Records». Ανακτήθηκε στις 29 Ιουλίου 2022.
6. 1 2  «Ilke Wyludda». Ανακτήθηκε στις 29 Ιουλίου 2022.
7. ↑  «European Championships - Results Women 1990». Ανακτήθηκε στις 31 Αυγούστου 2022.
8. ↑  «European Athletics (EAA) – News – Discus champion Wyludda aiming to make her mark as Paralympian». Ανακτήθηκε στις 29 Ιουλίου 2022.
9. ↑  «Discus Throw Women». Ανακτήθηκε στις 28 Ιουλίου 2022.
10. ↑  «IOC : ATLANTA 1996 ATHLETICS DISCUS THROW WOMEN RESULTS». Ανακτήθηκε στις 3 Αυγούστου 2022.
11. 1 2  «Ilke Wyludda: Der scwherste Wurf ihres Lebens». Αρχειοθετήθηκε από το πρωτότυπο στις 17 Απριλίου 2023. Ανακτήθηκε στις 29 Ιουλίου 2022.
12. ↑  «Война второго плана». Αρχειοθετήθηκε από το πρωτότυπο στις 30 Ιουλίου 2022. Ανακτήθηκε στις 30 Ιουλίου 2022.
13. ↑  «Вилудда расстается с большим спортом». Ανακτήθηκε στις 30 Ιουλίου 2022.
14. ↑  «Ilke Wyludda im Interview „Ich habe zwei Löwen, mit denen ich rede"». Ανακτήθηκε στις 2 Αυγούστου 2022.
15. ↑  «Was macht eigentlich…? Ilke Wyludda». Ανακτήθηκε στις 2 Αυγούστου 2022.
16. ↑  «Schicksalsschlag für Ilke Wyludda». Ανακτήθηκε στις 3 Αυγούστου 2022.
17. ↑  «Diskus-Olympiasiegerin Wyludda Fünfte bei Behinderten-WM». Ανακτήθηκε στις 29 Ιουλίου 2022.
18. ↑  «INTERNATIONAL PARAOLYMPIC COMMITTEE : Ilke Wyludda». Ανακτήθηκε στις 29 Ιουλίου 2022.
19. ↑  «Ilke Wyludda». Αρχειοθετήθηκε από το πρωτότυπο στις 3 Σεπτεμβρίου 2014. Ανακτήθηκε στις 29 Ιουλίου 2022.
20. ↑  «Olympiasiegerin Wyludda und die Leere nach zwei Karrieren Profi-Sport». Αρχειοθετήθηκε από το πρωτότυπο στις 17 Απριλίου 2023. Ανακτήθηκε στις 3 Αυγούστου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ίλκε Βιλούντα** |

* Ilke WYLUDDA

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 317277753
* GND: 1075215277

 |

 |